
PROOEMIUM. 


Quum  permagnum  recentioris  artis  medendi  sit  meri- 
tum, quod  anatomiam  pathologicam  comitem  sibi  elegit 
disquisitionum,  atque  quum  magis  magisque  illucescat, 
nullam  exsistere  certam  cognitionem  morborum,  ubi  hac 
non  utamur  disciplina:  medicus  practicus  sine  dubio  si- 
milem therapiae  basin  necessariam  sibi  putabit,  quae  ta- 
men usque  ad  nostrum  tempus  majori  adhuc  laborat 
incertitudine.  Si  physiologiam  cum  materia  medica  jun- 
gimus, hujusmodi  fundamentum  nobis  datum  est.  Ma- 
gnum quidem  habeamus  medicorum  superiorum  meritum 
necesse  est,  quod  usum  atque  experientiam  magni  nu- 
meri medicamentorum  nobis  reliquerunt ; nihil  tamen  aliud 
est  nisi  experientia,  quae  nostra  demum  aetate  perscru- 
tationibus quantum  fieri  potuit  certis  aut  confirmata  aut 
reprobata  est.  Ut  enim  medicamenti  cujusdam  effectum 
intelligamus,  disquirere  atque  pericula  instituere  res  opor- 
tet, quo  videamus,  quomodo  organismus  integer  atque 
sanus  per  illud  afficiatur. 


« Physiologiae  ope  utimur,  qua  vitae  functionum  dis- 
crimina per  injectionem  materiae  cujusdam  in  organis- 
mum orta  cognoscimus.  Quo  facto  paullulo  certius  vim 
therapeuticam  medicamenti  cujusdam  judicare  possumus. 
Numerus  tamen  medicamentorum,  quae  jam  cognovi- 
mus quibusque  utimur,  tam  magnus  est,  ut  nullum  esset 
meritum,  si  novum  quoddam  huic  numero  adjeceris. 

Oleum  autem  fermentationis,  cujus  descriptionem  at- 
que effectum  in  organismum  perscrutari  suscepi,  nullo 
modo  in  numero  medicamentorum  est  collocandum , tot 
tamen  tantasque  offert  proprietates,  atque  quod  attinet 
ad  effectum  nullis  usque  ad  hoc  tempus  subjectum  est  dis- 
quisitionibus, ut  forsan  literarum  conducat  rationibus,  si 
quid  de  hujus  materiae  vi  in  organismum  eruatur. 

PARS  PRIMA. 

PROPRIETATES  CHEMICAE  OLEI  FERMENTA- 
TIONIS. 

Si  praeparatur  potio  vulgo  valde  dilecta,  dico  vinum 
adustum,  peculiaris  materiae  cujusdam  vel  major  vel 
minor  quantitas  accipitur,  quae,  quum  habeat  olei  con- 
sistentiam,  »Fuseloel«  (oleum  fermentationis)  nominata 
est.  Quo  tamen  modo  originem  capiat,  nondum  omnino 
constat.  Vinum  adustum  potio  est,  quae  continens 
vel  magnam  vel  parvam  spiritus  vini  quantitatem,  prae- 
paratur e diversis  materiis  saccharum  continentibus, 
praesertim  e frumento  ac  solano  tuberoso,  tum  vero 
etiam  ex  oryza,  e sjrupo  saccharato,  ex  fructibus  dul- 
i cibus  atque  e baccis.  In  omnibus  his  materiis  continen- 
tur olea  aetberea  atque  pinguia,  ut  in  folliculis  frumenti, 
in  glumis  solani  tuberosi.  Quorum  quidem  oleorum 
chemicas  proprietates  omnino  fere  ignoramus,  odor  ta- 
men penetrans  ac  proprius  olei  fermentationis  minime 
in  iis  invenitur,  unde  concludere  licet,  oleum  fermenta- 

tionis  non  esse  eductum  ex  his  plantis.  Nec  magis  est 
verisimile,  oleum  illud  in  tempore  fermentationis  ipsius 
exoriri,  quum  in  his  materiis,  quae  per  istam  produ- 
cuntur, nullo  modo  olei  fermentationis  odor  reperiatur. 
Si  non  certum  probabile  tamen  habemus,  olea  ex  plan- 
tis nata  per  destillationem  commutari  atque  sic  evadere 
materiam,  de  qua  agimus. 

Quum  nobis  ipsis  parare  oleum  fermentationis  dif- 
ficillimum esset,  materiam  ad  experimenta  instituenda,  e 
magna  vini  adusti  fabrica Magdeburgensi  fratrum  Me  jer 
nobis  paravimus.  Quod  quidem  oleum  fermentationis 
hasce  habet  proprietates. 

Est  fluidum  lucidum,  decolor,  oleosum  odoris  fasti-  , 
diosi  atque  organa  respirationis  vehementer  afficientis. 
Habet  saporem  urentem,  acrem.  Levius  est  aqua,  pon- 
derisque specifici  circa  0,8.  Continet  carbonicum,  hy- 
drogenium,  oxygenium.  Accensum  flammam  spargit  per- 
quam claram  ac  lucidam. 

Plerumque  vero  non  omnino  est  liberum  a spiritu 
vini,  quidem  quem  facillime  eo  removemus,  quod  oleum 
miscemus  cum  aqua.  B’ormantur  tum  scilicet  strata  duo, 
quorum  inferius  continet  aquam  cum  spiritu  vini  mix- 
tam, superius  oleum  fermentationis  purum. 

Antequam  quae  circa  animalia  feci  experimenta  de- 
scribam, de  quibus  in  altera  dissertationis  parte  dicam, 
pauca  de  effectu  chemico  olei  fermentationis  in  materias 
animales  atque  membranas  disseram. 

Si  oleo  fermentationis  guttas  nonnullas  dedimus  c 
solutione  aquosa  albuminis,  in  imo  colligitur  gelatina 
quaedam. 

Si  guttas  aliquot  lactis  oleo  fermentationis  adjicimus, 
coagulum  album  separatur.  Mutationes  chemicae,  quibus 
forsan  afficiuntur  caseinum  et  albumen,  non  accuratius 
sunt  exploratae. 

Ut  certam  obtineremus  basin  mutationum  earum, 
quas  invenimus  in  animalibus  per  oleum  fermentationis 
venenatis,  aptum  mihi  videbatur,  antea  in  cuniculo  sano 
cognoscere  mutationes,  quibus  afficitur  epithelium. 

Quamobrem  cuniculum  interfeci  atque  membranis 
ventriculi  et  intestinorum  venenum  applicavi.  Quae  inde 
redundabant,  haec  fere  sunt.  Epithelium  cylindricum 
intestini  tenuis  difficile  conteritur  cum  oleo  fermentatio- 
nis, atque  massam  format  glutinosam,  quae  microscopio 
supposita  e parvulis  globulis  composita  mihi  videtur. 
Quibus  tamen  cellulis  primum  cum  aqua  mixtis  atque 
deinde  oleo  fermentationis  addito  ope  microscopii  facile 
observatur,  hasce  cellulas  formam  habere  reticulatam, 
parvulos  avelli  globulos^  cylindros  fieri  pauliatim  tenuio- 
res atque  postremo  formantes  hujusmodi  globulos,  pror- 
sus evanescere.  Epithelium  ventriculi  pavimenti  modo 
formatum  similiter  se  habere  mihi  videtur.  Format  cum  oleo 
fermentationis  massam  glutinosam.  Ubi  tamen  cellulas 
cum  aqua  commiscemus  eique  oleum  fermentationis  ad- 
jicimus, microscopio  cellularum  loco  parvulos  invenimus 
globulos,  in  quos  illae  erant  dissolutae. 

PARS  ALTERA. 

DE  EFFECTU  OLEI  FERMENTATIONIS  IN  ORGA- 
NISMUM  ANIMALEM. 

Prooemiunh 

Maxima  experimentorum  pars,  quae  hoc  loco  de- 
scribere conabor,  circa  cuniculos  facta  est;  quae  quidem 
animalia  laborem  magnopere  deminuunt,  quum  materias 
immissas  vomitu  reddere  non  possint.  Certa  quaedam 
copia  olei  fermentationis  quam  maxime  purificati  (cepi 
drachmam  unam,  drachmas  duas,  quatuor,  octo)  siphone 
in  ventriculum  immissa  est,  et  tali  quidem  modo,  ut 
elasticum  atque  apertum  catheterem  per  oesophagum  in- 
troducerem. Observatis  symptomatibus  statim  post  in- 
jectionem ortis  usque  ad  animalis  mortem,  partim  illico, 
partim  horis  aliquot  interjectis  facta  sectio.  Atque 
ope  microscopii  instituta  est  perscrutatio  quam  ma- 
xime accurata  et  telarum  et  aliarum  commutationum. 

Maximam  quidem  debeo  gratiam  summae  benevolen- 
tiae 111.  C.  G.  Mitscherlich,  cujus  consilio  factum  est, 
ut  pericula  tironi  haudquaquam  facilia  accuratius  sub- 
tiliusque  exsequi  possem. 

Experimentum  primum. 

Cuniculus  albus,  magnitudinis  medicoris,  cujus  mo- 
bilitas atque  alacritas  erant  permagnae,  hora  matutina 

accepit  drachmas  duas  olei  fermentationis , quas  modo 
supra  descripto  ventriculo  immisi. 

Statim  post  injectionem  animal  valde  quietum  in- 
veniebatur atque  quasi  attonitum  videbatur;  tunc  in  solo 
collocatum  rotae  instar  moveri  coepit  et  omnino  tan- 
quam  ebrium  apparebat.  Deinde  in  mensa  positum 
tranquillius  factum  est,  paullo  post  vero  languidum,  nec 
multum  adversus  incitamenta  externa  reagebat.  Animal 
auribus  captum  atque  sublatum,  minime  motus  instituit 
resistentes,  qui  facti  sunt  ante  injectionem,  sed  quiete 
perpessum  est  hanc  elationem. 

Sexta  horae  parte  post  injectionem  praeterlapsa 
magnum  animadverti  languorem  atque  lassitudinem  sum- 
mam; caput  demisit  et  in  latus  dejectum  viribus  pro- 
priis sese  erigere  non  potuit.  Cordis  ictus  sicut  motus 
respiratorii  ab  initio  satis  celeres  erant,  paulo  post  vero 
tardiores  atque  respiratio  anxia  facta  est.  Fere  nulla 
est  animadversa  cuniculi  reactio  contra  incitamenta,  nisi 
quod  lumine  oculis  admoto  leves  convulsiones  palpebras 
corripiebant,  quas  quidem  motus  modo  reflectorios  judica- 
rim, quia  pupilla  valde  dilatata  minime  contracta  est,  im- 
mobilisque  restitit  usque  paulo  ante  mortem.  Alvo  ma- 
nibus pressa  borborygmi  auditi  sunt,  orti  e fluido  in  sto- 
macho atque  in  intestinis  contento,  qui  tamen  hora  di- 
midia praeterlapsa  iterum  evanuerunt.  Tali  modo  ani- 
mal ab  hora  nona  usque  ad  decimam  cum  dimidia  ja- 
cuit, respiratione  semper  magis  lenta,  stertorosa  facta. 
Qua  denique  omnino  cessante  animal  est  mortuum. 

Pupilla  erat  admodum  contracta.  Neque  urina  neque 
excrementa  missa  erant. 

Tempore  demum  pomeridiano  hora  quarta,  ergo 
quinque  horis  atque  dimidia  post  mortem  animalis  insti- 
tuta est  sectio,  qua  sequentes  observatae  sunt  summae. 
Abdomine  aperto  ex  omnibus  fere  locis  penetrans  olei 
fermentationis  odor  erupit.  Ventriculus  habitu  externo 
colorem  non  ostendit  mutatum.  Eundem  potius  album 
nominemus,  exsanguem  , minime  autem  rubrum  , inflam- 
matum. Contenta  ventriculi,  non  permulta  illa  quidem, 
sed  facillime  odorem  olei  fermentationis  percipere  nobis 
permiserunt.  Pabulum  tenerum  atque  molle  obtectum 
videbatur  crasso  quodam  strato  pituitae  partim  subal- 
bidae, partim  clarae,  partim  opalescentis. 

In  fundo  ventriculi  extravasatio  sanguinis  exstabat 
colore  fusco;  cujus  tamen  quantitas  eo  minor,  quo  ma- 
gis pyloro  appropinquares.  In  pituita  subalba  cellulae 
inveniebantur  epithelii  in  modum  pavimenti  formati,  par- 
tim magnitudine  normali,  partim  in  statu  quodam  infla- 
tionis. Stratum  infimum  pituitae  compositum  erat  e 
sanguine  extravasato  atque  ex  muco.  Massa  spadix  mi- 
croscopio  subposita  est,  cujus  ope  magna  observata 
est  copia  parvorum  corpusculorum  rotundorum , nu- 
cleum limbo  quodam  claro  circumdatum  continentium ; 
sed  minime  certo  corpuscula  sanguinis  ea  nomina- 
verim. 

Massa  mucosa  spadice,  quam  facillime  manubrio 
cultri  abstergere  potuimus,  remota  in  superficie  candida 

parvula  conspiciebantur  puncta  fusca,  in  tunicam  propriam 
ventriculi  penetrantia,  ex  quibus  extravasatus  sanguis 
emissus  erat.  Planities  alba  constabat  strato  supremo  e 
cellulis  epithelii,  partim  paullulum  inflatis.  Subjacens 
tunica  vasculosa  propria  exsanguis  erat  atque  in  qui- 
busdam locis  mollis  atque  pulti  similis. 

Ex  hac  ventriculi  qualitate  hasce  conjecturas  capere 
liceat : 

1.  Per  veneni  effectum  epithelii  maxima  pars  detrusa 
est  atque  partim  forma  cellularum  tara  normalium  quam 
inflatarum  inveniebatur. 

2.  Epithelium  quod  aderat  pertenue  tura  in  nor- 
mali reperiebatur  statu,  tum  cellulas  continebat  in- 
flatas. 

3.  Sanguis  extravasatus  erat  in  stomachum,  quum 
permultis  locis  punctula  rubro  fusca  sanguinis  missionem 
e vasis  sanguiferis,  epithelio  ibi  plane  detruso,  mon- 
strarent. 

4^  Tunica  propria  ventriculi  prorsus  exsanguis 
erat  et  candida  multisque  locis  pulti  similem  habebat 
qualitatem. 


Duodenum  atque  pars  suprema  intestini  tenuis  ru- 
befacta erant. 

Utraque  pars  impleta  erat  pituita  candicante,  cor- 
pusculis composita  longis,  quae  facillime  cellulas  habere 

possimus  cylindricas  easque  arcte  constrictas.  Vesica  uri- 
naria vacua  inveniebatur. 

Latus  dextrum  uteri  gravidi  offerebat  colorem  coc- 
cineum, injectione  sanguinis  exortum. 

Lienes  habebant  formam  normalem,  sed  erant  ex- 
sangues. 

Pulmones  solito  nonnihil  magis  rubefacti,  paullulum 
crepitabant,  sed  in  aqua  natabant. 

Exp erimentum  alterum. 

Cuniculo  cano,  magnitudinis  haud  exiguae,  drachma 
una  olei  fermentationis  in  ventriculum  immissa  est. 
Proxime  post  injectionem  animal  valde  quietum  invenie- 
batur, deinde  vividum  se  ostendebat  et  circumcurrebat, 
ad  res  quidem  non  visas  offensura.  Numerus  ictuum 
cordis  erat  ante  injectionem  in  sexagesima  horae  parte 
centum  triginta  duo,  dimidia  autem  hora  praeterita  tam 
celeres  inveniebantur,  ut  distincte  non  possent  numerari. 
Ducentos  circiter  ictus  cor  mihi  habere  videbatur. 
Paulo  post , duodecima  fere  horae  parte  praeterlapsa, 
animal  languidum,  solutum  reperiebatur  nec  sui  compos  in 
latus  cecidit,  atque  quum  humi  se  prosterneret,  mortem 
haud  procul  abesse  credidi.  Tali  modo  animal  omnis  et 
sensibilitatis  et  motus  expers  extensum  jacebat.  Quum 
auribus  arriperem,  quas  valde  calidas  inveni  (signum  pa- 
thognomicum  horum  animalium)  atque  digitis  eas  com- 
primerem, cuniculus  summo  labore  caput  elevavit,  statim 
tamen  demisit,  quum  sustentare  id  non  posset.  Ceterum 

totius  corporis  temperatura  erat  aucta.  Extemplo 
post  injectionem  pulmonum  exhalationes  omni  carebant 
odore,  sed  dimidia  hora  interjecta  facillime  oleum  fer- 
mentationis  sentiebatur  e pulmonibus  exiens,  quod  qui- 
dem signum  credere  nos  sinit,  resorptionem  veneni  esse 
institutam.  Tali  in  statu  animal,  cordis  ictu  non  mu- 
tato, respiratione  stertorosa,  per  horas  duas  et  dimidiam 
a me  observatum  est.  Quum  hoc  tempore  in  aliam 
transferrem  mensam,  animal  motus  aliquot  facere  resi- 
stentes animadverti,  aiiresque  etiam  non  tam  calidas  quam 
antea  esse.  Paulo  post  motus  voluntarii  augebantur, 
animal  animam  recipere  videbatur  atque  adeo  propria 
ejus  culpa  accidit,  ut  a mensa  in  solum  caderet.  Ibi 
per  tempus  aliquod  tranquille  jacuit,  deinde  se  levavit 
caputque  erexit  et  postquam  paullulum  quiete  sederat, 
conatus  aliquot  sese  movendi  fecit,  qui  tamen  initio  ni- 
hil aliud  exstiterunt  nisi  rotationes  quaedam.  Dein  vero 
animal  pedibus  anterioribus  progressum  est,  pedes  poste- 
riores post  se  trahens,  in  quo  labore  semper  et  totum 
corpus  vacillavit  et  animal  ab  uno  in  alterum  cecidit  la- 
tus. Mox  autem  haec  quoque  incommoda  cesserunt  at- 
que animal  satis  vivide  se  promovit  et  omnino  restaura- 
!tum  videbatur.  Ictus  cordis  non  eadem  amplius  erat 
celeritate  atque  exhalationes,  pulmonum  odorem  olei  fer- 
mentationis  perdiderant.  — Animal  per  aliquot  adhuc 
dies  observavi,  neque  ullas  tamen  alias  animadvertere 
potui  mutationes  functionum.  Ad  alia  experimenta  hoc 
cuniculo  non  usus  sum  equidem. 

Experimentum  tertium. 

^ I 

Injeci  ventriculo  magni  cuniculi  albi  drachmam  unam 
olei  fermentationis.  — Animal  illico  post  injectionem  I 
omnino  quietum  reperiebatur,  deinde  vividum,  alacre  fie-  i 
bat,  discursabat,  nulla  vero  vestigia  soporis  cujusdam  | 
offerebat.  Per  quinque  horas  insequentes  animal  dili-  ; 
genter  observavi,  neque  quidquam  fere  reperire  potui  ; 
praeter  quietem  increscentem.  Neque  excrementa  ne- 
que urinam  misit. 

Experimentum  quartum. 

Cuniculo  permagno  facta  est  injectio  duarum  drach-  i 
mailim  olei  fermentationis  in  stomachum.  — Animal  sta-  i 
tim  post  injectionem  nullam  monstravit  commutationem, 
sed  quiete  in  mensa  sedit.  Quarta  demum  horae  parte  i 
praeterlapsa  prima  conspexi  symptomata  incipientis  ve-  > 
neni  effectus.  Animal  perturbationem  et  angorem  osten-  i 
debat,  multum  sese  motabat,  languidius  fiebat,  attamen  i 
se  adhuc  sustentabat  pedibus.  Tertia  horae  parte  prae- 
terita caput  demisit  pedesque  anteriores  porrexit.  Quum 
aures  arriperem , quarum  calor  sicut  temperatura  totius 
corporis  valde  auctus  erat,  quietum  remansit  neque  ullos 
fecit  motus  resistentes,  id  quod  ante  injectionem  obser- 
vaveram, Eodem  tempore  cordis  ictus  jam  celerrimus 
exstitit,  ita  ut  numerari  non  posset,  respiratio  contra 
profundior  lentiorque,  atque  in  exhalationibus  pulmonum 
optime  olei  fermentationis  odor  perdpi  potuit.  Paulo 

post  animal  omnino  in  latus  cecidit,  neque  ullo  modo 
caput  erectum  tenere  valuit.  Hoc  modo  per  quatuor 
jacuit  horas,  expers  omnis  motus,  omnis  sensibilitatis, 
anxie  respirans,  pupilla  dilatata.  Cordis  ictus  erat  ce- 
lerrimus. Ubi  autem  cuniculi  aures  fortiter  digitis  com- 
primerem, caput  cito  elevavit,  quod  tamen  sustentandi 
impotens  statim  demisit.  — Deinde  animal  sub  aperto 
coelo  spirare  passus,  levioribus  extremitatum  convulsio- 
nibus, ut  putabam,  observatis.  Quae  re  vera  magis  per- 
spicuae factae,  auctae  sunt  paulo  post  atque  animal  ca- 
put quoque  attollere  incepit.  Hora  deinde  interjecta, 
igitur  hora  quinta  post  injectionem,  animal  se  erigere 
H conatum,  debiles  initio,  sed  paulo  post  fortiores  insti- 
tuere coepit  motus,  atque  post  duodecimam  fere  horae 
partem  omnino  restauratum  in  mensa  sedit  seque  ex 
arbitrio  promovere  potuit.  Unicum  quod  animadversum 
est  signum  pathognomonicum  fuit  diarrhoea  mucosa,  quae 
'nocte  sequenti  exorta  est.  Animal  ceterum  optima  frui- 
tur  salute. 

Quod  quidem  periculum  multam  habet  similitudinem 
cum  experimento  altero  supra  narrato.  Animal  post  in- 
jectioneih  duarum  drachmarum  mortem  non  obiit:  sed 
! habuit  magnitudinem  insigniorem , vires  haudquaquam 
vulgares,  quo  in  casu  duplex  veneni  copia  eundem  habet 
II  effectum  quam  dimidiata  in  cuniculo  parvo,  mediocri. 
H Non  usus  sum  amplius  hoc  animali  atque  hodie  etiam 
II  optima  fruitur  valetudine. 

Experimentum  quintum. 

Permagno  cuniculo  nigro  in  ventriculum  immissae 
sunt  drachmae  tres  olei  fermentationis.  Animal  magnam 
mobilitatem  atque  alacritatem  ante  injectionem  ostendit, 
quae  propterea  non  sine  labore  quodam  effici  potuit. 
Proxime  jam  post  injectionem  animal  quietum  exstitit, 
atque  haudquaquam  fortiter  renitens  auribus  elevatum 
est,  nullo  modo  motus  instituens  reluctantes.  Ictus  cor- 
dis ante  injectionem  non  nimis  celer,  post  injectionem 
tam  frequens  inveniebatur,  ut  vix  numerari  posset;  sed 
respiratio,  ut  jam  in  omnibus  quae  narravimus  experimen- 
tis reperimus,  lentior,  difficilior  observata  est.  Sic  duo- 
decimam modo  horae  partem  animal  quiete  sedet,  tam 
vero  sustentare  se  non  amplius  potuit,  caput  demisit  ac 
mox  totum  corpus , atque  in  latus  cecidit  motu  omni 
privatum.  Paulo  post,  quarta  horae  parte  post  injectio- 
nem praeterlapsa , urinam  atque  excrementa  haud  parva 
quantitate  reddidit,  quae  tamen  odorem  olei  fermentatio- 
nis minime  spargebant.  Ceterum  in  hoc  quoque  pericijilo 
cuniculi  aures  calidissimae  reperiebantur,  quas  quum  di- 
gitis vel  volsella  comprimerem , animal  extemplo  caput 
elevavit,  sed  statim  quoque  rursus  demisit.  Post  dimi- 
diam fere  horam  hi  quoque  eflectus  non  amplius  obser- 
vati sunt:  animal  nullo  modo  se  movendi  habuit  pote- 
statem, quantacunque  adhibuerim  incitamenta.  Paulo 
post  saepius  vagitus  edidit  et  respiratio  valde  facta  est 
stertorosa  ac  difficilis. 

Celeritas  eordis  ictuum  augescebat.  Mortem  haud 
procul  abesse  opinabar,  sed  animal  nonnihil  recreabatur 
et  ejus  respiratio  fiebat  facilior;  sed  per  dimidiam  modo 
horae  partem  adhuc  vixit  periitque,  hora  post  injectio-.- 
nem  praeterbpsa. 

Sectio  post  mortem  statiin  instituta  haec  docuit. 
Cavo  abdominis  aperto -perspicuus  olei  fermentationis  odor 
cognoscebatur,  praecipue  fortis  in  regione  ventriculi. 
Hic  colore  reperiebatur  pallido , multo  magis  exsanguis 
quam  solito  eum  videmus.  Intestina  tenuia  plus  parte 
dimidia  satis  erant  rubefacta , pars  autem  inferior  colo- 
rem habebat  naturalem.  ^ 

Ventriculo  exemto  atque  aperto,  pabuloque,  quod 
satis  ferme  adhaerebat,  amoto , praecipue  in  fundo  sto- 
machi alienatio  quaedam  pathologica  facile  cognita  est. 
Inprimis  crassum  pituitae  stratum,  in  fundo  maxime  ex- 
tensum , in  oculos  incurrit.  Eodem  loco  ventriculus 
quoque  praeter  consuetudinem  tenuis  inventus  est.  Cum 
pituitae  strato  sanguis  spadix  partim  mixtus,  partim  ab 
illo  obtectus  exstabat. 

Epithelium,  quod  facillime  manubrio  cultri  abster- 
gere potuimus,  compositura  erat  ex  jam  adauctis  cellulis 
in  modum  pavimenti  formatis,  quum  mutationem  non  e 
chemico  olei  fermentationis  effectu  exortam  putaverim, 
quo  cellulae,  ut  supra  jam  vidimus,  in  globulos  divide- 
bantur, sed  multo  magis  ex  orgasmo  fluidorum.  Tunica 
vasculosa  seu  nervea  ventriculi  colorem  habebat  flavum 

atque  operta  erat  magna  parvulorum  punctorum  copia 
colore  fusco.  Inflammationem  vel  vasorum  saltem  san- 
guinis impletionem  nullo  loco  videre  potuimus.  Nec  in 
regione  pjlori  sanguinis  extravasatum  inveni,  tunica  ta- 
men mucosa  atque  epithelium  magna  erant  mollitudine. 
Duodenum  impletum  erat  pituita  subcandida,  paululum 
rubescente,  quantitate  permagna.  Qua  microscopio  sup- 
posita cellulae  visae  sunt  cylindricae,  nonnihil  punctatae. 
Omne  epithelium  in  hanc  pituitam  mutatum  videbatur, 
quia  ea  amota  tenue  tantum  stratum  vasis  valde  pertex- 
tum sine  epithelio  restitit. 

In  intestino  tenui  eandem  reperi  qualitatem,  nisi 
quod  muci  cellulae  cylindricae  magis  erant  tabulatae  at- 
que partim  dissolutae  in  globulos. 

Pulmo  dexter  majorem  continebat  sanguinis  quanti- 
tatem, pulmone  sinistro  integro.  Cor  atque  renes  com- 
mutationem praebebant  nullam. 

Antequam  descriptionem  ultimi  in  cane  instituti  ex- 
perimenti aggrediar,  paucis  duo  exponere  pericula  liceat, 
quae  circa  cuniculos  majori  facta  sunt  veneni  copia. 
Quae  experimenta  praecipue  vim  atque  efficacitatem  olei 
ferraentationis  demonstrant,  sectionibus  quidem  institutis, 
sed  microscopii  usu  non  permisso. 

Exp  eri  m entu  m primum. 

Cuniculi  nigri  immissa  est  ventriculo  uncia  dimidia 
olei  fermentationis.  Animal  ante  injectionem  satis  erat 
alacre  sed  vigesima  jam  horae  parte  praeterita  subito 

caput  demisit  nec  ita  multo  post  in  latus  cecidit,  nullum 
nec  sensibilitatis  nec  motus  prodens  signum.  Respiratio 
erat  tarda  et  difficilis,  cordis  ictas  satis  celer.  Quo  in 
statu  animal  per  sextam  horae  partem  observatum  est, 
nullisque  amplius  symptomatibus  proditis  horae  quadrante 
post  injectionem  praeterlapso  obiit.  Post  obitum  statim 
urina  missa  est  copiosior,  sed  oleum  fermentationis  mi-* 
nime  olens. 

Sectionem  statim  institui.  C.7V0  abdominis  aperto 
: ventriculus  satis  inflatus  inveniebatur,  atque  odor  olei 
fermentationis  fere  ex  omnibus  ventris  partibus  satis  erat 
' perspicuus.  Nutrimenta  quoque  in  ventriculo  aperto  in- 
flata erant  et  mixta  cum  maxima  pitu-itae  quantitate.  In 
fundo  ventriculi  ruborem  observavi  punctatum,  haud  dis- 
^ similem  supra  descripto  paene  usque  ad  pylorum  perti- 
nentem. Cardia  autem  atque  regio  adjacens  intactae 
I erant.  Ventriculi  vasa  paululum  sanguine  abundabant, 
intestini  tenuis  vasa  magnam  continebant  sanguinis  copiam. 
Intestinorum  membranae  permolles  ac  facillime  manubrio 
cultri  abstergendae  erant.  Cor,  pulmones  atque  renes 
formam  ac  structuram  habebant  normalem.  Cerebri  vasa 
haud  magnam  continebant  sanguinis  quantitatem  et  in 
ventriculis  nec  sanguis  nec  alia  exsudata  reperiebantur. 

Experimentum  alterum. 

Cuniculo  albo  magnitudinis  mediocris  injecta  est 
uncia  una  olei  fermentationis.  Jam  inter  injectionem, 
quae  propter  magnam  materiae  quantitatem  tardius  fieri 

debuit,  animal  manifesta  praebuit  signa  animi  alienati. 
Caput  demisit,  deinde  in  latus  cecidit.  Respiratio  valde 
facta  est  anxia  atque  quatuor  minutis  praeterlapsis  ani- 
mal mortuum  erat.  Sectio  extemplo  instituta  hancce 
obtulit  summam.  E cavo  abdominis  aperto  odor  pi^odiit 
valde  penetrans  ingratusque  olei  fermentationis.  Intestina 
optime  declarabant  motum  peristalticum.  Ventriculum 
atque  intestina  exscidi.  In  intestino  tenui  permagna  con- 
tenta erat  quantitas  fluidi  cujusdam  viridis,  e cujus  odore 
facillime  oleum  fermentationis  recognovi.  Intestina  prae- 
terea satis  erant  sanguine  injecta.  Ventriculus  contine- 
bat pabulum  valde  oleo  fermentationis  saturatum,  atque 
membranas  ejus  facillime  usque  ad  tunicam  muscularem 
manubrio  cultri  deradere  poteram.  Hepar,  renes  atque 
cor  forma  et  structura  gaudebant  normali.  Pulmones 
ferme  exsangues  inveniebam. 

Ut  melius  atque  accuratius  symptomata  cognoscerem 
omnia  olei  fermentationis  usu  exorienda , quorum  obser- 
vatio in  cuniculis  non  est  expeditissima,  unum  feci  peri- 
culum in  cane , cujus  descriptione  alteram  dissertationis 
partem  concludere  velim.  Canis  catulus  atque  alacer  — 
longitudine  pedum  1|,  altitudine  pedis  ~ — accepit  un- 
ciam dimidiam  olei  fermentationis.  Animal  injecdonem 
ipsam  satis  patienter  concessit , neque  ut  antea  putabam 
atque  ut  saepius  fit  in  his  animalibus,  materias  immissas 
vomitu  reddidit.  Post  injectionem  animal  statim  valde  vi- 
vidum se  ostendit,  valde  exsultavit  atque  motus  fecit 

continuos,  vocatum  vero  extemplo  accessit.  Illi  motus 
semper  fortiores  facti  sunt,  atque  jam  post  quinque  mi- 
nutas manifesta  signa  ebrietatis  completae  aderant.  Ani- 
mal consistere  non  potuit,  in  latus  dejectum  resurrexit, 
i motus  instituit  celeres  inutilesque  atque  brevi  tempore 
post  rursum  lapsum  est.  Jam  post  decem  minutas  non 
amplius  valuit  sese  sustentare  sed  continue  ab  uno  in 
; alterum  latus  volutum  et  ad  omnes  res  firmas  non  visas 
offensum  est,  et  licet  ubi  vocatum  erat  optime  audiret, 
tamen  accedere  non  potuit.  Tali  conditione  remansit  in 
solo  per  duas  tresve  minutas,  ubi  perpetuo  jactatum  ab 
uno  latere  ad  alterum,  motus  instituit  pedibus  vehemen- 
tissimos,  quos  spasmodicos  habui.  Simul  magnam  et 
copiosam  excretionem  salivae  glutinosae  ac  tenacis  ani- 
madverti. Post  horae  quadrantem  vero  animal  multo 
quietius  redditum  est,  quod  ut  melius  observarem  in 
mensa  posui;  quo  in  loco  frequentissimas  atque  fortissi- 
mas rotationes  utriusque  pedis  sinistri,  quae  spasmorum 
naturam  habere  mihi  videbantur,  facere  incepit  et  copiam 
haud  parvam  flavae  ac  tenacis  pituitae  reddidit,  admix- 
tis faecibus  non  multis.  Quibus  rotationibus  jam  post 
sexagesimam  horae  partem  omnino  sublatis , animat  sine 
motu  ac  sensibilitate  inveniebatur,  vel  adversus  fortiora 
incitamenta  non  reagens.  Exhalationes  pulmonum  facil- 
lime odorem  olei  fermentationis  prodiderunt,  respiratio 
fuit  yalde  anxia  brevis  ac  celeris;  ictus  cordis  non  ni- 
^ mis  frequens,  pupilla  valde  dilatata.  Hora  fere  dimidia 
post  injectionem  animal  clamorem  edidit  ingratissimum, 

qui  in  omni  expiratione  repetitus  est  et  fere  quinque 
minutas  constitit.  Lingua  pituita  glutinosa  obtecta  atque 
sicca  ex  ore  pendebat.  Hora  post  injectionem  praeterita 
animal  rursus  ejulare  coepit  atque  respiratio  facta  est 
brevis  ac  celeris,  ita  ut  mortem  non  procul  abesse  cre- 
derem; post  breve  tamen  temporis  spatium  haec  sym- 
ptomata remissa  sunt,  atque  animal  per  horam  adhuc 
summo  cum  labore  et  lentissime  necnisi  adjuvantibus 
fere  abdominis  musculis  et  diaphragmate  respiravit. 
Eodem  tempore  levissimi  apparebant  extremitatum  mo- 
tus, qui  iterum  spasmis  similes  videbantur.  Animal 
quoque  modo  quidem  minimo  caput  torquere  incepit, 
ut  vitae  vim  non  omnino  esse  destructam  crederem. 
At  haec  symptomata  per  minimum  modo  temporis  spa- 
tium obvia  erant,  atque  torpor  deinde  major  etiam  ob- 
servatus est,  quem  fortissima  incitamenta  tollere  non  po- 
tuerunt. In  hoc  statu  usque  ad  obitum  remansit,  quae 
sexta  post  injectionem  hora  ingruit. 

Dimidia  hora  post  animalis  mortem  sectio  jam  in- 
stituta est,  cujus  summas  breviter  exponam. 

Aperto  cavo  abdominis  distinctus  olei  fermentationis 
odor  percipiebatur.  Ventriculus  externus  nulla  imboris 
signa  habebat,  atque  intestina  tenuia  paulo  magis  quam 
solito  sanguine  impleta  erant,  nullo  modo  inflammata. 
In  stomacho  aperto  fluidum  foedum  Spargens  odorem 
olei  fermentationis  repertum  est,  mixtum  cum  magna 
copia  pituitae,  in  qua  cellulae  epithelii  adhuc  facile  di- 
stinguebantur. Epithelium  consistentiam  habuit  solito 

tenuiorem  et  molliorem,  praesertim  in  fundo  ventriculi. 
Cellulae  tamen  in  modum  pavimenti  formatae  formam 
monstrabant  normalem.  Nullo  loco  sanguinem  extrava- 
satum  observavi ; membrana  autem  mucosa  rubefacta 
erat,  sed  in  plicis  solum  prominentibus.  Vasa  sanguine 
injecta  distincte  animadvertere  non  potuimus. 

Duodenum  et  intestina  tenuia  omnino  vacua  erant 
atque  qualitate  normati,  nec  odor  olei  fermentationis  ex 
eis  percipiebatur,  ita  ut  concludere  possimus  oleum  fer- 
mentationis non  intrasse  in  intestinum  tenue,  sed  in  ven- 
triculo esse  retentum  atque  odorem  in  cavo  abdominis  e 
ventriculo  prodiisse.  In  intestino  tenui,  in  renibus,  in 
pulmonibus  nihil  recessit  a natura.  In  cerebro  nec 
sanguinis  oppletionem  animadverti  nec  extravasationem 
nec  exsudationem  serosam.  Dura  mater  atque  arachnoi- 
dea paululum  sanguine  superpletae  erant. 


Si  per  experimenta,  quae  describere  conatus  sura, 
nOn  omnino  res  amplissima  finita  est,  summam  tamen 
satis  certam  de  veneni  vi  et  effectu  in  organismum  ani- 
malem nobis  praebent.  Sed  narravimus  experimenta  et 
circa  cuniculos  et  circa  canem  instituta;  hoc  autem  suf- 
ficere mihi  non  videtur,  nisi  in  tertia  dissertationis  par- 
ticula de  effectu  olei  fermentationis,  ex  his  experimentis 
conjiciendo,  agamus.  Sequantur  igitur  haece  conje- 
cturae. 

1)  Oleum  fermentationis  venenorum  numero  adjicia- 
mus necesse  est,  quia  si  magnam  quantitatem  animali 
immisimus,  brevissimo  tempore  mors  ei  obvenit.  Ubi 
parvam  adhibemus  copiam,  mortem  quidem  non  efficit, 
magnum  tamen  profert  effectum  in  sensorium.  Excitat 
valde  initio  atque  ebrietatis  simillimum  affert  statum. 
Deinde  deprimit  totum  systema  nervosum,  quendam  pro- 
vocans soporem , e quo  individuum  tempore  demum 
aliquo  interjecto  resuscitatur.  Non  alienum  igitur  a 
scientia  putarem,  si  disquisitio  institueretur , utrum  ani- 
mat parvis  immissis  quantitatibus  integrum  maneat,  an 
post  aliquod  tempus  affectiones  quaedam  dynamicae  for- 
mentur, minimaeque  quantitates  omnino  provocent  mu- 
tationes. 

2)  Oleum  fermentationis  maximam  habet  vim,  ubi 
ventriculi  membranas  ipsas  tangit.  Afficiuntur  maxime 
centra  systematis  nervorum  vegetativi  per  venenum,  at- 
que torporis  symptomata  proferunt,  quae  ubi  nimias  de- 
deris quantitates,  mortis  causam  facile  praebent.  Hoc 
posito  atque  concesso  et  magna  declaratur  effectus  cele- 
ritas, quae  ubi  venenum  oporteret  prius  in  sanguinem 
transire  ut  effectum  haberet,  certe  minor  foret,  et  gra- 
vissima vis  tam  in  parietes  ventriculi  quam  in  intestina 
ab  oleo  fermentationis  tacta.  Epithelium  nec  non  tota 
tunica  mucosa  ventriculi  et  intestinorum  omnino  devasta- 
tur, atque  ipsa  tunica  propria  adeo  afficitur,  ut  facillime 
modo  eam  manubrio  cultri  abstergere  possimus.  Quae 
tamen  destructiones  praecipue  in  fundo  ventriculi  inven- 

tae  sunt,  dum  cardia  semper  erat  libera.  Praeterea  in 
maxima  experimentorum  quae  institui  parte  sanguis  ex- 
travasatus  repertus  est,  e vasis  tunicae  vasculosae  eversis 
expulsus.  Propterea  ventriculum  semper  candidum  et 
exsanguem  invenimus,  duodenum  contra  atque  intestina 
tenuia  magnam  continere  sanguinis  quantitatem. 

3)  Resorbetur  vero  etiam  oleum  fermentationis,  quod 
res  sequentes  demonstrent: 

a)  Semper  odor  penetrans  olei  fermentationis  repe- 
riebatur,  qui  ex  omnibus  cavi  abdominis  partibus  exire 
videbatur. 

b)  Pulmonum  exhalationes  semper  olei  fermentatio- 
nis odorem  praeterlapso  quodam  tempore  constituerunt. 
Quod  quidem  signum  non  omnino  certitm  putemus,  quum 
ubi  animalia  immissas  materias  vomitu  reddunt,  non  so- 
lum facile  remaneant  in  ore  particulae  injectae  materiae, 
quae  errorem  provocant,  sed  etiam,  ubi  incaute  iirectio- 
nem  paramus , guttae  nonnullae  in  cavo  oris  restent. 
Neutrum  tamen  in  experimentis  quae  retulimus  accidit. 
Cuniculi  non  vomunt  atque  ubi  experimentum  circa  ca- 
nem feci,  hic  quoque  oleum  immissum  vomitu  non  red- 
didit. 

4)  Utrum  oleum  fermentationis  secretiones  impellat 
necne  non  constat.  Urinae  secretio  non  augetur,  sed  ut 
omnes  materiae,  quae  intestini  mucosam  excitent  et  sti- 
mulent, diarrhoeam  mucosam  provocare  mihi  videtur. 

5)  Quod  denique  ad  quaestionem  attinet  recentiori- 
bus  temporibus  multum  agitatam,  num  oleum  fermenta- 

tionis  vini  adusti  provocet  delirium  tremens,  nihil  certi 
ex  experimentis  supra  allatis  prodire  nobis  videtur.  Hy- 
pothesin  proferre  non  ausim,  sed  quilibet  collato  veneni 
effectu  in  animalia,  ut  cuniculos,  certis  quibusdam  por- 
rectis quantitatibus,  vim  ejusdem  in  organismum  huma- 
num deducat.  Cujusmodi  deductio  num  opinionem  pro- 
positam comprobatura  an  refutatui^a  sit,  id  tempore  for- 
tasse futuro  docebitur. 

VITA. 


Natus  sum  Eduardus  Leopoldus  Fiirstanno 
h.  s.  XXI  decimo  quarto  die  mensis  Februarii  patre 
Bennj  matre  Henrietta  e gente  Saalb er g,  quos  ut 
Deus  mihi  perdiu  servet  quotidie  precor.  Sum  Judaeus. 
Primis  literarum  elementis  domi  imbutus,  octo  annos 
natus,  in  tertia  classe  scholae  beati  Hartung  receptus 
sum.  Deinde,  duobus  praeterlapsis  annis  gymnasium  adii 
quod  Berolini  floret  sub  111.  Augusto,  ubi  per  novem 
annos  ab  egregiis  praeceptoribus,  quorum  maxime  de  me 
meritorum  memoriam  nunquam  deponam,  in  literis  erudi- 
tus sum.  — Non  possum  quin  praesertim  hoc  loco  re- 
corder praeceptoris  mei  dilectissimi,  viri  summopere  re- 
verendi, pastoris  Fittbogen,  ejusdem  benevolentiae,  qua 
me  semper  prosequutus  esh 

Novemdecim  annos  natus  almam  petii  hanc  literarum 
sedem  et  ab  111.  T w e s ten,  penes  quem  tunc  fasces  erant 
academici,  in  civium  academicorum  numerum  receptus, 
apud  111.  Hecker,  t.  t.  decanum  gratiosi  medicorum  or- 
dinis spectatissimum,  nomen  dedi.  Per  duo  semestria 
hisce  interfui  scholis:  111.  Schlemm  de  osteologia,  de 
syndesmologia;  111.  Mulier  de  anatomia  et  theoretica 
et  practica;  111.  Kunth  de  botanice;  111.  Mitscherlich 
de  chemia;  111.  G abi  er  de  logice  et  psjchologia;  111. 
Lichtenstein  de  zoologia;  Cei.  Do  ve  de  physice; 
111.  Hotho  de  Sc  hili  er  et  Goethe. 

Mense  Aprili  a.  h.  s.  XLl  almam  petii  literarum 
academiam  Ruperto  Carolinam  Heidelbergensem , ubi  ab 
111.  Rosshirt,  1. 1.  prorectore,  in  civium  academicorum 
numerum  receptus  et  apud  IlL  Tiedemann,  t.  t.  deca- 


num  gratiosi  medicorum  ordinis  maxime  spectabilem,  no- 
men dedi.  — Per  duo%  felicissimos  vitae  annos  hisce 
interfui  scholis: 

111.  Leonhard  de  mineralogia  et  geologia;  111. 
Gme  lin  de  chemia  organica  atque  de  analysi  chemica 
quantitativa ; Cei.  Dierbach  de  botanice  medica;  Cei. 
Delffs  de  chemia  pharmaceutica;  111.  Th.  Bis  eho ff 
de  physiologia,  de  physiologia  generationis,  de  anatomia 
comparativa;  Exp.  Nuhn  repetitorio  anatomico;  lll. 
Puchelt  de  pathologia  generali;  111.  Chelius  de  chi- 
rurgia, de  arte  fascias  imponendi,  repetitorio  de  rebus 
chirurgicis;  III.  Naegele  de  arte  obstetricia  atque  re- 
petitorio de  rebus  obstetriciis;  Exp.  Posselt  de  mate- 
ria medica.  In  institutis  clinicis  duces  mihi  fuerunt: 
111.  Puchelt,  Chelius,  Naegele.  — Denique  iterum 
Berolinum  me  contuli  et  civitati  academiae  ab  111.  Rau- 
mer,  medicinae  studiosorum  numero  ab  111.  Mulier  ad- 
scriptus  sum.  Interfui  scholis  clinicis:  Cei.  Wolf,  111. 
Jiingken,  Schonlein,  Busch,  Triistedt,  Dief- 
fenbach. 

Quibus  omnibus  viris,  optime  de  me  meritis,  gratias 
ago,  semperque  habebo  quas  possum  maximas. 

Jam  vero  tentaminibus  et  philosophico  et  medico 
absolutis,  nec  non  examine  rigorosb  rite  superato,  spero 
fore,  ut  dissertatione  et  thesibus  publice  defensis,  summi 
in  medicina  et  chirurgia  honores  in  rae  conferantur. 


T H E s E s. 


1.  Vinum  adustum  magnum  paupertatis  solamen. 

2.  Delirium  tremens  non  oritur  oleo  fermentationis,  quod 
in  vino  adusto  e solanis  tuberosis  parato  continetur. 

3.  Magna  differentia  inter  bonum  pathologum  et  thera- 
peutam. 

4.  Sectio  Caesarea  institui  non  potest  nisi  matre  con- 
cedente. i 

5*  Medico  mentiri  licet.  ^ 

